หุ้นเอเชียรีบาวด์เล็กน้อย หลังวานนี้ลงยกแผง วิตกถ้อยแถลงเฟด
หุ้นเอเชียรีบาวด์เล็กน้อย หลังวานนี้ลงยกแผง วิตกถ้อยแถลงเฟด
หุ้นเอเชียรีบาวด์เล็กน้อย หลังวานนี้ลงยกแผง วิตกถ้อยแถลงเฟด
18 ก.ย. 2563

ผู้สื่อข่าวรายงานว่า ตลาดหุ้นเอเชียเปิดบวกเล็กน้อยในเช้าวันนี้ โดยได้รับปัจจัยลบจากข้อมูลเศรษฐกิจที่ซบเซาของสหรัฐ รวมถึงถ้อยแถลงของนายเจอโรม พาวเวล ประธานธนาคารกลางสหรัฐ (เฟด) ที่แสดงความกังวลเกี่ยวกับทิศทางเศรษฐกิจและตลาดแรงงานของสหรัฐ
โดยดัชนี SSE Composite ตลาดหุ้นจีนเปิดวันนี้ที่ 3,270.91 จุด เพิ่มขึ้น 0.47 จุด, +0.01% ดัชนี NIKKEI 225 ตลาดหุ้นญี่ปุ่นเปิดวันนี้ที่ 23,321.19 จุด เพิ่มขึ้น 1.82 จุด, +0.01% ดัชนี HSI ตลาดหุ้นฮ่องกงเปิดวันนี้ที่ 24,381.13 จุด เพิ่มขึ้น 40.28 จุด, +0.17% ดัชนี TAIEX ตลาดหุ้นไต้หวันเปิดวันนี้ที่ 12,858.60 จุด ลดลง 14.14 จุด, -0.11% ดัชนี KOSPI ตลาดหุ้นเกาหลีใต้เปิดวันนี้ที่ 2,413.53 จุด เพิ่มขึ้น 7.36 จุด, +0.31% ดัชนี FTSE STI ตลาดหุ้นสิงคโปร์เปิดวันนี้ที่ 2,504.94 จุด เพิ่มขึ้น 4.16 จุด, +0.17% ดัชนี FBMKLCI ตลาดหุ้นมาเลเซียเปิดวันนี้ที่ 1,511.78 จุด ลดลง 1.29 จุด, -0.08%
ทั้งนี้ นายพาวเวลได้แสดงความกังวลว่า ทิศทางเศรษฐกิจในวันข้างหน้ายังคงมีความไม่แน่นอนสูง ขณะที่อัตราว่างงานก็ยังคงอยู่ในระดับที่สูงมาก เมื่อพิจารณาจากอัตราการมีส่วนร่วมในกำลังแรงงาน (labor force participation) ที่ปรับตัวลดลง
นอกจากนี้ ข้อมูลเศรษฐกิจที่ซบเซาของสหรัฐยังเป็นอีกหนึ่งปัจจัยที่รั้งตลาด โดยกระทรวงแรงงานสหรัฐเปิดเผยตัวเลขผู้ยื่นขอสวัสดิการว่างงานครั้งแรกจำนวน 860,000 รายในสัปดาห์ที่แล้ว ซึ่งแม้ว่าตัวเลขดังกล่าวต่ำกว่าที่นักวิเคราะห์คาดการณ์ไว้ที่ระดับ 875,000 ราย แต่นักลงทุนมองว่าจำนวนผู้ยื่นขอสวัสดิการว่างงานยังอยู่ในระดับสูง
ด้านกระทรวงพาณิชย์สหรัฐเปิดเผยว่า ตัวเลขการเริ่มต้นสร้างบ้านลดลง 5.1% ในเดือนส.ค. สู่ระดับ 1.416 ล้านยูนิต หลังจากพุ่งขึ้นติดต่อกัน 3 เดือน และต่ำกว่าที่นักวิเคราะห์คาดการณ์ที่ระดับ 1.478 ล้านยูนิต จากระดับ 1.492 ล้านยูนิตในเดือนก.ค.
ทั้งนี้ นักลงทุนจับตาข้อมูลเศรษฐกิจสหรัฐที่มีกำหนดเปิดเผยในวันนี้ ได้แก่ ดัชนีความเชื่อมั่นผู้บริโภคขั้นต้นเดือนก.ย.จากมหาวิทยาลัยมิชิแกน และดัชนีชี้นำเศรษฐกิจเดือนส.ค.จาก Conference Board
 
 